ไฟแนนเซียลไดเจสต์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

PSL ยืดหนี้ 8,750 ล้านถึงสิ้นปีนี้
บริษัท พรีเชียส ชิพปิ้ง (PSL) เปิดเผยว่า เมื่อวันที่ 5 ก.พ.ที่ผ่านมา บริษัทได้ลงนามในสัญญาแก้ไขสินเชื่อ (สินเชื่อมีหลักประกันเพื่อซื้อเรือมือสอง) กับธนาคารกรุงไทยและธนาคารในประเทศอีก 2 แห่ง เพื่อขยายระยะเวลาเบิกเงินกู้ของสินเชื่อมีหลักประกันจำนวน 8,750 ล้านบาท ไปจนถึงวันที่ 29 ธ.ค. 2553
‘วิรัตน์’ ซื้อ FOCUS 5.1% 
นายวิรัตน์ อุดมสินวัฒนา นักลงทุนรายใหญ่ เปิดเผยว่า วันที่ 4 ก.พ.ที่ผ่านมา ได้ซื้อหุ้นบริษัท โฟคัส ดีเวลลอปเม้นท์ แอนด์ คอนสตรัคชั่น (FOCUS) จำนวน 0.3% ส่งผลให้มีหุ้นทั้งสิ้น 5.1% ของสิทธิออกเสียงทั้งหมดของกิจการ 
ตั้ง NYSE เชื่อมระบบซื้อขายอาเซียน
ในการประชุมผู้บริหารสูงสุดของตลาดหลักทรัพย์ในกลุ่มอาเซียนครั้งที่ 10 เมื่อวันที่ 8 ก.พ.ที่ผ่านมา ที่ กรุงมะนิลา ประเทศฟิลิปปินส์ ตลาดหลักทรัพย์ในกลุ่มอาเซียน 4 แห่ง ได้แก่ มาเลเซีย ฟิลิปปินส์ สิงคโปร์ และไทย ร่วมลงนามในหนังสือแสดงเจตจำนงแต่งตั้ง NYSE Technologies (เอ็นวายเอสอี เทคโนโลยี) เป็นผู้ออกแบบและพัฒนาระบบอิเล็กทรอนิกส์เชื่อมโยงการซื้อขายหลักทรัพย์ของกลุ่มตลาดหลักทรัพย์ในอาเซียน (โครงการ ASEAN Linkage) 
ทั้งนี้ ระบบดังกล่าวจะเชื่อมต่อนักลงทุนและบริษัทหลักทรัพย์ในการส่งคำสั่งซื้อขายหลักทรัพย์ทุกตัวในตลาดหลักทรัพย์อาเซียน ที่เข้าร่วมโครงการได้โดยตรงจากประเทศของตนเอง อีกทั้งยังเชื่อมต่อตรงระหว่างนักลงทุนนอกภูมิภาคกับตลาดหลักทรัพย์อาเซียน ซึ่งจะช่วยดึงดูดเม็ดเงินลงทุนใหม่ให้เข้ามาลงทุนในตลาดหลักทรัพย์อาเซียนมากขึ้น
นางภัทรียา เบญจพลชัย กรรมการและผู้จัดการ ตลาดหลักทรัพย์แห่งประเทศไทย กล่าวว่า เทคโนโลยีและเครือข่ายที่นำสมัยและครอบคลุม จะช่วยเพิ่มปริมาณธุรกรรมการซื้อขายในตลาดหลักทรัพย์และเพิ่มทางเลือกให้กับนักลงทุนไทย ซึ่งกิจกรรมที่ตลาดหลักทรัพย์มีแผนจะดำเนินการต่อไป คือการเดินหน้าจัดกิจกรรมทางการตลาดเพื่อประชาสัมพันธ์และให้ข้อมูลแก่บริษัทสมาชิกและนักลงทุนไทยถึงช่องทาง และการเชื่อมโยงในการซื้อขายหลักทรัพย์อาเซียน รวมทั้ง ประโยชน์จากโครงการ ASEAN Linkage นี้